Regina Meilutienė-Bacevičienė

Regina Meilutienė-Bacevičiūtė (g. 1956 m. liepos 1 d. Komijos autonominė respublika, Rusija) – muzikos mokytoja ir choro dirigentė.

Biografija 

1974 m. baigė Kauno 15-ąją vidurinę mokyklą ir 1973 m. – Kauno 1-ąją vaikų muzikos mokyklą (V. Racevičiaus akordeono klasė). 1974–1978 m. Kauno Juozo Gruodžio aukštesniojoje muzikos mokykloje mokėsi groti akordeonu (dėst. V. Spitrys). 1981–1986 m. choro dirigavimą studijavo Lietuvos valstybinės konservatorijos Klaipėdos fakultetuose (doc. Gedimino Purlio klasė).

Nuo 1986 m. – Kauno 15-osios vidurinės mokyklos (Petrašiūnų) muzikos mokytoja, merginų choro ir vokalinio ansamblio vadovė. Choras parengiamas Kauno miesto dainų šventėms, dalyvavo 1997 m. vaikų ir jaunimo chorų festivalyje „Baltijos bangelės“ Palangoje ir 1997 m. Lietuvos moksleivių dainų šventėje Vilniuje. Ansamblis „Sidabrinių balsų“, „Ratnyčėlės“ ir „Dainų dainelės“ konkursų dalyvis ir prizininkas, 1993 m. dalyvavo dainų festivalyje Estijoje (Tartu).

Nuo 1994 m. – Kauno moksleivų kūrybos namų mergaičių choro „Lyra“ vadovė, jį parengė Kauno miesto dainų šventėms, su juo dalyvavo 1997 m. vaikų ir jaunimo chorų festivalyje „Baltijos bangelės“ Palangoje, 1997 m. Lietuvos moksleivių dainų šventėje ir 1998 m. II Pasaulio lietuvių dainų šventėje Vilniuje.

1986–1989 m. – Kauno Politechnikos instituto studentų choro „Jaunystė“ chormeisterė. Chorą padėjo parengti 1987 m. tarprespublikiniam studentų mišriųjų chorų konkursui „Juventus“ Kaune, 1987 m. festivaliui „Jaunieji balsai“ Gorkyje, 1988 m. Baltijos respublikų studentų dainų šventei „Gaudeamus-X“ Vilniuje ir 1989 m. Europos aukštųjų mokyklų studentų festivaliui Vroclave (Lenkija).

1988–1991 m. – Kauno 3-osios klinikinės ligoninės moterų choro meno vadovė ir dirigentė. Chorą parengė 1989 m. Vilniaus dainų šventei, skirtai 1-osios Lietuvos dainų šventės 65-mečiui, 1989 m. su juo koncertavo Vokietijoje (Leipcige), dalyvavo 1990 m. Lietuvos tautinėje dainų šventėje. 1989–1991 m. – Kauno valstybinės įmonės „Šilkas“ dainų ir šokių ansamblio „Verpstė“ choro vadovė ir dirigentė. Kolektyvas nemažai koncertavo, dalyvavo 1990 m. Lietuvos tautinėje dainų šventėje.

Nuo 1991 m. – Kauno mokytojų švietimo ir kultūros centro mišriojo choro (38 dalyviai) „Diemedis“ meno vadovė ir dirigentė. Choras daug koncertuoja Lietuvos miestuose ir miesteliuose, gieda bažnyčiose, dalyvauja įvairiuose kultūros renginiuose.

1993 m. dalyvavo chorų festivalyje Marijampolėje, skirtame Jono Bendoriaus atminimui, taip pat 1994 m. I Pasaulio lietuvių dainų šventėje Kaune ir Vilniuje, gražiai pasirodė ir chorų konkurse, dalyvavo 1995 m. Baltijos ir Siaurės šalių chorų festivalyje Rygoje (Latvija) ir tų metų X tarptautiniame Stasio Šimkaus chorų konkurse Klaipėdoje, 1995 ir 1996 m. Juozo Naujalio konkursuose Raudondvaryje, 1996 m. koncertavo Austrijoje (Weinberge ir Salzburge). Kolektyvą parengė 1998 m. II Pasaulio lietuvių dainų šventei Vilniuje. Choro repertuare įvairių epochų ir stilių kūriniai bei lietuviška muzika.

R. Meilutienė – Kauno miesto dainų švenčių dirigentė, nuo 1990 m. – Lietuvos chorų sąjungos narė, Kauno miesto mokytojų metodinės tarybos (nuo 1992 m.) narė. 1995 m. suteikta vyresniosios muzikos mokytojos kvalifikacijos kategorija.

Šaltiniai 

Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. 

Meilutienė-Bacevičiūtė, Regina
Tarptautinio Stasio Šimkaus chorų konkurso dalyviai